**A tanulmányi elnökhelyettes beszámolója**

2011. október 11. – 2011. november 29.

**Időrendi bontás**

2011. 10. 11. Küldöttgyűlés

2011. 10. 14. EHÖK TB ülés

2011. 10. 15. 9. Bolyai Műhelykonferencia („Felkészülés az önálló természettudományi tanárszakok indítására” címmel)

2011. 10. 17. Választmány

2011. 10. 18. Lágymányosi hallgatói fórum a felsőoktatási törvénytervezetről

2011. 10. 19. Kari Tanács

2011. 10. 24. Választmány

2011. 10. 26. EHÖK Küldöttgyűlés

2011. 10. 27. HÖOK demonstráció a felsőoktatás jövőjéért

2011. 11. 07. Választmány

2011. 11. 14. Választmány

2011. 11. 16. Kari Tanács

2011. 11. 17. EHÖK TB ülés

2011. 11. 18-20. TTK HÖK Vezetőképző, Velence

2011. 11. 24. Választmány

2011. 11. 25-27. HÖOK Vezetőképző, Siófok

2011. 11. 25. Közgyűlés, HÖOK Budapesti Regionális Szövetség, Siófok

2011. 11. 26. Közgyűlés, HÖOK, Siófok

**Tematikus bontás**

**Tájékoztatás**

Fogadóóráimat, melyeket keddenként 14 és 16 óra közt tartok az északi irodában, két kivételtől eltekintve megtartottam.

A Nyúzban október 11. óta több cikkem jelent meg. A felsőoktatási törvény szeptemberi koncepciójával, illetve az októberben nyilvánosságra hozott normaszöveggel kapcsolatos véleményünket Dukán András Ferenccel több ízben is olvashattátok. Megjelent emellett többek közt egy rövidebb összefoglalás a javítóvizsgákat érintő HKR-módosítás munkafázisairól is.

A TTK-INFO listán tájékoztattam a hallgatókat a fontosabb határidőkről és szabályzati változásokról, így többek közt a javítóvizsgák új rendszeréről, a készülő felsőoktatási törvény helyzetéről és a tanév rendjéről.

A készülő új felsőoktatási törvény kapcsán a három lágymányosi kar hallgatói önkormányzata fórumot szervezett, melyet a TTK HÖK részéről én koordináltam. A többórás rendezvényen hozzávetőleg 100 hallgató vett részt.

A tanulmányi faliújságot frissítettem, a beérkező leveleket intézem.

**Delegáltságok**

Delegáltságaimnak eleget tettem.

A Kari Tanács október 19-ei ülésén támogatta azt a kezdeményezésünket, miszerint **vizsgaidőszakonként egynél több javítóvizsgára** legyen lehetősége a TTK-s hallgatóknak. A kompromisszumos megoldás eredménye vizsgaidőszakonként az egy ingyenes lehetőség felett két további tárgyból tehető javítóvizsga, vizsgánként 3000 Ft térítési díj mellett. A kari előterjesztést a Szenátus november 7-ei ülésén fogadta el egyhangúlag, így a Kar hallgatói számára a lehetőség már a jelenlegi félév vizsgaidőszakában is adott lesz.

A Kari Tanács novemberben **több szak képzési tervének változtatását** is elfogadta, melyek a biológia alapszakot, a biológus mesterszakot, a tanári mesterszak biológia modulját, a geológus mesterszakot, a minor fizika tanári modult, a tanári mesterszak 40 és 50 kredites matematikatanár moduljait, a földrajz alapszakot, a geográfus mesterszak geoinformatika szakirányát, a kémia alapszakot és a vegyész mesterszakot érintették. Az első jelentkező vendégem egy sörre. A változásokról előzetesen konzultáltam Homonnay dékánhelyettes úrral, illetve a szakterületi koordinátorokkal/Kari Tanács tagokkal.

Az EHÖK TB két ülést tartott az időszakban, melyek főként az **új felsőoktatási törvényre való felkészülésről** szóltak. Szó esett emellett többek közt a tanulmányi ösztöndíj számítási módjának egységesítéséről, a szekszárdi pályaválasztási kiállítás tapasztalatairól, illetve egy, a Hallgatói Jogorvoslati Bizottság által képviselt álláspontról.

**Tanulmányi Csoport**

A Tanulmányi Csoport időszakbeli munkáját az eseti, szakos problémák megoldásán túl főleg a **kari kérvényezési rendszer** felújításával kapcsolatos munka adta. A minél hatékonyabb felület létrehozása érdekében a tanulmányisok véleményét is törekedtem figyelemmel kísérni, főleg személyes beszélgetések által.

A TTK HÖK Vezetőképzőjének **tanulmányi szekciójában** a szombat délelőtt folyamán képzést tartottunk, egy teszt megírása után kb. három és fél órában beszéltük át a kérdéssor megoldásait, illetve ezekből kiindulva a tanulmányi érdekképviselet főbb színtereit, szereplőit, szabályzatait és „kisszíneseit”. A délutáni szekción a felsőoktatási törvény körüli munka fejleményeiről volt szó, ezt pedig egy kerekasztal-beszélgetés követett. Ennek célja főleg a szekciótagok közti tapasztalatcsere és egymás munkamódszereinek megismerése volt, különösen a kisebb volumenű, szakon belüli problémák megoldási javaslatait tekintve. A vasárnapi szekciózáráson az előző napi munka értékelése mellett vázlatosan átbeszéltük a következő 1-2 hónapban ránk váró feladatokat.

A Tanulmányi Csoport tagjainak elmúlt hét hétben végzett munkáját ezúton is köszönöm.

**Projektek**

Az **új kari kérvényezési rendszer** munkálatai november 11-ével megkezdődtek. A legnagyobb változást várhatóan az elektronikus felület beindítása hozza majd. Ez lehetővé tenné a belső adminisztráció meggyorsítását, valamint a legtöbb fogalmazásbeli és tartalmi hiányosság kiszűrését. Könnyen lehetne emellett statisztikákat készíteni a beadott kérelmekből, így például szűrni a kérvény tárgyára, vagy a hallgató szakjára. A kari vezetés és a Tanulmányi Osztály részéről pozitív visszajelzés érkezett az eddigi munka során, remélhetőleg decemberben sikerül beüzemelnünk a rendszert. A felület a fejlesztési munkafázis alatt is elérhető a [ttkkerveny.elte.hu](http://www.ttkkerveny.elte.hu) címen.

A TTK HÖK november 18-20. között tartotta **őszi vezetőképzőjét**, melynek főszervezői feladatait László Dávid szervező elnökhelyettessel ketten láttuk el.

A november 16-ai szekszárdi pályaválasztási kiállításon a TTK képviseletében Hegedüs György vett részt, akinek munkáját ezúton is köszönöm.

A 2012-es mesterszakos kiadvány munkálatai már elkezdődtek. Amint az intézetekből visszaérkeznek a módosítási javaslatok, indulhat a kiadvány szerkesztése.

Köszönöm, hogy végigolvastad a beszámolóm. Kérdéseiddel kérlek, keress bizalommal személyesen, telefonon, levélben a taneh@ttkhok.elte.hu címen, illetve a Küldöttgyűlésen.

Budapest, 2011. november 27.

 Árendás Péter

 Tanulmányi elnökhelyettes

 ELTE TTK HÖK